  Виталий Пронин Кылем суббота нуналэ Пичи Пурга ёросысь Столярово гуртэ люкаськылӥзы ёросысь пӧйшураны яратӥсьёс. Соос тол сезонзылы йылпумъян лэсьтӥзы биатлонъя вожвылъяськонэн.Ёросысь пӧйшурасьёслэн ӵошатсконзы 28-тӥзэ ортчиз. Воргоронъёс эстафетаын вожвылъяськизы, командаын пӧртэм ардылъем куинь воргорон пыриськиз. Кубок понна нюръяськиз 9 команда. Пӧйшуран куасъёсын, пыӵалъёсын 3 иськемез ортчизы. 50 метр кемысь кык шарез куинь патронэн йӧттоно вал, кырыж ыбылӥсьёс 150 метр мултэс круг бызизы. Одӥг-кык мурт гинэ шаръёсты шонер ыбылӥз. Вормисе потӥзы Выль Мӧнья, Вуж Мӧнья гуртъёсысь но Пичи Пургаысь Мубаракшин братъёслэн командаоссы. Озьы киысь кие вошъяськись кубоксы пыраклы кошкиз Выль Мӧньяла. Угось соос куинь арлэсь кема вормонзэс нокинлы ӧз сётэ. Воргоронъёслэсь бере ӧз кыле нылкышноос. Соос 1 иськеме бызьылӥзы. Трос аръёс ӵоже нырысетӥ интыын возиське Нӧрьялась Ирина Зайцева. Адӟыны ветлон сямен пӧлазы мон но бызьылӥ. Шаръёсты кырыж ыбылыса, 300 метр мултэссэ ортчи ке но, пыӵалэн ыбылӥськемме кематэк уг вунэты.Валентина Кутузова Теги: биатлон ПичиПургаёрос  